कचुगाव , 4 अक्ट'बर : कक्राझार जिल्लानि आसाम - बंग' सिमाजों नांजाबनाय ओन्सोलाव हाग्रानि मैदेरनि उतखाराव थागिबि सुबुंफोरनि गेजेराव गोजोन्नाय गैयै थासारि सोमजिदों । सुलुंनि बायदिब्ला जिल्लानि गसाइगाव महकुमानि सिङाव थानाय आसाम - सोनाब बंग'नि सिमा ओन्साल फाख्रिगुरि गामियाव थांनाय हराव 7.8 हाग्रानि मैदेर फालोआ आदार नागिरबोनायाव सुबुंफोर थानाय ओन्सोलाव हाबफैनानै गोबां आबाद थिलिफोरखौ ख'हा खालामदों । जायगानि राइजो - राजाफोरा मिथिहोनाय बायदिब्ला सोनाब बंग' बास्का हाग्रा ओन्सोलनिफ्राय सिमा ओन्सोलाव हाबफैनानै फाख्रिगुरि गामियाव थानाय गोबां आबाद थिलिखौ ख'हा खालामो । फारसेथिं मैदेर फालोआ आसामनि आबादथिलियाव हाबफैनानै ख'हा खालामनायनि जाहोनाव सिमा ओन्सोलनि थागिबि राइजो - राजाफोरा जिंगासिनाय फोरमायदों । शनिबारखालि फुंनि समाव जायगानि राइजो - राजाफोरा मैदेर फालोखौ होनो थांनायनि थाखाय गोबां नाजादोंब्लाबो फेलें जायो । दासान्दि ओन्सोलनि आबाद फोथारखौ ख'हा खालामनायाव जायगानि राइजो - राजाफोरा बे जाथायनि सोमोन्दोयाव हाग्रा बिफाननो मिथिहोयो आरो मैदेर फालोखौ होनांहरनायनि फारसे गोनांथार राहा लानो थाखायबो खावलायो । गुबुन फारसेथिं बे जाथायखौ खौरां मोन्नानै कचुगाव हाग्रा संमन्दलनि मोनसे हान्जाया जाथायथिलियाव सहैदोंब्लाबो मैदेर फालोखौ होख्रांहरनो थाखाय गोबां नाजासेयावबो फेलें जानायखौसो नुनो मोन्दों । मख'नो गोनांदि , हाग्रा ओन्सोलफोराव आदारनि आंखाल नुजाथिनायनि जाहोनावनो जिब - जुनातफोरनि सुबुं थानाय ओन्सोलाव हाबफैनाया खेबले - खेबले नुजाथिनायनि जाहोनाव बोसोरफ्रोमबो सिमा ओन्सोलनि आबादजों सोमोन्दो थानाय आबादारिफोरा गाव - गावनि धोन - सम्पतिखौ ख'हा खालामनो गोनां जादों । 
आसाम - बंग' सिमायाव मैदेरनि उतखार